Rådets afgørelse

af 25. juni 2001

om gennemførelse af fælles aktion 1999/878/FUSP vedrørende oprettelse af et EU-samarbejdsprogram for ikke-spredning og nedrustning i Den Russiske Føderation

(2001/493/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel artikel 23, stk. 2,

under henvisning til Rådets fælles aktion 1999/878/FUSP af 17. december 1999 vedrørende oprettelse af et EU-samarbejdsprogram for ikke-spredning og nedrustning i Den Russiske Føderation(1), særlig artikel 2, stk. 2, og

ud fra følgende betragtninger:

(1) Formålet med denne afgørelse er at gennemføre fælles aktion 1999/878/FUSP ved at yde et finansielt bidrag til projekter under EU-samarbejdsprogrammet for ikke-spredning og nedrustning i Den Russiske Føderation.

(2) Kommissionen har indvilliget i at påtage sig opgaven med at overvåge den korrekte gennemførelse af disse projekter.

(3) EU ønsker fortsat at støtte Den Russiske Føderation i dennes stræben efter en sikker og miljømæssigt forsvarlig afvikling eller omstilling af infrastruktur, udstyr og videnskabelig kapacitet, der er knyttet til masseødelæggelsesvåben -

TRUFFET FØLGENDE AFGØRELSE:

Artikel 1

Følgende projekter er i overensstemmelse med artikel 2, stk. 2, i fælles aktion 1999/878/FUSP omfattet af EU-samarbejdsprogrammet for ikke-spredning og nedrustning i Den Russiske Føderation:

- støtte til den russiske atomsikkerhedsmyndighed til udvikling af forskriftsgrundlaget og dokumenterne for disponering af våbenplutonium

- støtte til undersøgelser og forsøg vedrørende demonstration af og driftstilladelse for brændsel af blandede oxider (MOX)

- feasibility-undersøgelse på samarbejdsbasis af immobilisering af russisk affald, der indeholder våbenplutonium

- støtte til det russiske ammunitionsagentur med henblik på at opfylde Den Russiske Føderations forpligtelser i henhold til konventionen om kemiske våben (CWC)

- støtte til opbygning af infrastruktur med henblik på tilintetgørelse af nervegas, der er oplagret i Shchuch'ye.

En fuldstændig beskrivelse af ovennævnte aktiviteter findes i henholdsvis bilag I, II, III, IV og V.

Artikel 2

1. Det finansielle referencebeløb til dækning af aktiviteterne i artikel 1 er 6080000 EUR.

2. Forvaltningen af de udgifter, der skal finansieres af det i stk. 1 fastsatte beløb, sker efter Fællesskabets gældende regler og procedurer i budgetspørgsmål.

Artikel 3

Kommissionen aflægger rapport om gennemførelsen af denne afgørelse i overensstemmelse med bestemmelserne i artikel 3, stk. 1, i fælles aktion 1999/878/FUSP.

Artikel 4

1. Denne afgørelse træder i kraft på datoen for vedtagelsen.

Den udløber på datoen for udløbet af fælles aktion 1999/878/FUSP.

2. Denne afgørelse tages op til fornyet overvejelse senest 12 måneder efter datoen for vedtagelsen.

Artikel 5

Denne afgørelse offentliggøres i EF-Tidende.

Udfærdiget i Luxembourg, den 25. juni 2001.

På Rådets vegne

A. Lindh

Formand

(1) EFT L 331 af 23.12.1999, s. 11.

BILAG I

STØTTE TIL DEN RUSSISKE ATOMSIKKERHEDSMYNDIGHED (GOSATOMNADZOR) TIL UDVIKLING AF FORSKRIFTSGRUNDLAGET OG DOKUMENTERNE FOR DISPONERING AF VÅBENPLUTONIUM

1. Beskrivelse

1.1. Baggrund

I henhold til regeringsaftalen mellem USA og Rusland af september 2000 skal hver part træffe foranstaltninger til disponering af 34 tons våbenplutonium.

I Den Russiske Føderation er det den uafhængige sikkerhedsmyndigheds opgave at fastsætte disse krav og derefter at sørge for, at de overholdes, før der kan udstedes tilladelse til at indlede aktiviteterne. Den uafhængige sikkerhedsmyndighed er Gosatomnadzor (GAN) og dens tekniske rådgiver er det videnskabelige og tekniske center (STC).

I henhold til EU's fælles aktion 1999/878/FUSP er der allerede øremærket 500000 EUR til støtte for indledningen af GAN/STC's udvikling af de førsteprioritetsdokumenter, der er nødvendige for, at plutoniumdisponeringsaktiviteterne kan finde sted. Der var enighed om, at projektet skulle gennemføres i henhold til den fransk-tysk-russiske aftale fra 1998 og af CEA (Commissariat Energie Atomique), som skal indgå kontrakter med GAN og en eller flere erfarne udvalgte EU-myndigheder om udformning og gennemgang af de pågældende forskriftsdokumenter.

På et møde i januar 2001 i Moskva forelagde GAN/STC en liste over de "niveau 3-dokumenter", der er nødvendige for plutoniumdisponeringsopgaven, som blev drøftet. "Niveau 3-dokumenter" er føderative forskrifter, som om nødvendigt suppleres med "niveau 4-sikkerhedsvejledninger". På baggrund af mødet i Moskva ajourførte GAN listen over nødvendige forskriftsdokumenter, som blev drøftet yderligere på et møde i Paris i marts 2001 mellem EU og USA, da hver part havde besluttet at bidrage finansielt til at støtte GAN i dens opgave.

De dokumenter, der skal udarbejdes, vil specifikt blive udformet inden for rammerne af våbenplutoniumdisponeringsopgaven. Resultaterne af møderne i Moskva og Paris udgør grundlaget og begrundelsen for det fortsatte projekt, der her blev foreslået under 2001-budgettet for fælles aktion 1999/878/FUSP.

1.2. Rækkevidden af de aktiviteter, der skal udføres under projektet

På baggrund af konsultationer med Rusland og USA forud for projektet vil EU finansiere GAN/STC's udformning af 12-16 nødvendige forskriftsdokumenter. GAN/STC's udformning af resterende dokumenter finansieres enten af det amerikanske energiministerium (USDOE) eller af Den Russiske Føderation uden overlapning mellem parternes indsats. EU vil også finansiere den eller de udvalgte EU-myndigheders gennemgang af dokumenter.

2. Målsætning

Overordnet målsætning

At udvikle et forskriftsgrundlag for sikker disponering af våbenplutonium i Den Russiske Føderation.

Projektformål

At få forskriftsdokumenterne udarbejdet af GAN; dokumenterne skal fastlægge sikkerhedskravene og tjene som grundlag til støtte for udstedelsen af driftstilladelser for de installationer og aktiviteter, som specifikt henhører under plutoniumdisponeringsopgaven.

Projektresultater

Det kvantificerbare resultat af projektet er de forskriftsdokumenter, der udarbejdes af GAN/STC og kommenteres af de(n) udvalgte EU-myndighed(er). Den endelige udbetaling til GAN/STC vil først ske, når dokumenterne er godkendt formelt af GAN.

3. Varighed

Den første kontrakt med GAN/STC om de første dokumenter (under de nuværende budgetforpligtelser) forventes undertegnet i juli 2001.

Finansieringsaftalen mellem Europa-Kommissionen og gennemførelsesorganet om gennemførelsen af dette projekt forventes undertegnet i anden halvdel af 2001. Opfølgningskontrakterne mellem gennemførelsesorganet og GAN/STC og EU-myndighederne under 2001-budgettet forventes undertegnet i slutningen af 2001.

Det forventes, at hele arbejdet med udarbejdelse, gennemgang og gennemførelse vil vare to år. Projektet skal være afsluttet ved udløbet af fælles aktion 1999/878/FUSP den 4. juni 2003.

Det foreslås, at der foretages en evaluering af arbejdet seks måneder efter, at kontrakten med GAN/STC er undertegnet.

4. Modtager

GAN er projektets modtager. Det tekniske arbejde forventes afsluttet af GAN's tekniske rådgivende personale i direkte kontrakt med EU's gennemførelsesorgan. GAN skal godkende arbejdet, inden den endelige udbetaling foretages. GAN vil fra sin egen organisation udnævne en højt placeret officiel kontaktperson for projektet (finansieres ikke af projektet), der skal have tilstrækkelig kapacitet til og udtrykkeligt ansvar for at sikre et effektivt samarbejde med gennemførelsesorganet. Dette vil lette adgangen til de oplysninger, der er nødvendige for en vellykket gennemførelse af projektet.

5. Den enhed, der skal foretage den materielle og finansielle gennemførelse

Da dette projekt er en fortsættelse og udvidelse af det projekt, der blev finansieret over EU's budgetter for 1999 og 2000, foreslås der samme gennemførelsesordning:

- En finansiel aftale mellem Europa-Kommissionen og det franske udenrigsministerium.

- Det franske udenrigsministerium overdrager den materielle og finansielle gennemførelse til CEA som gennemførelsesorgan.

- Direkte kontrakter med GAN/STC's personale om det arbejde, der skal udføres af den russiske part, og direkte kontrakter med den eller de udvalgte erfarne EU-myndigheder om gennemgangen.

6. Tredjepartsbidragyder

Som nævnt vil USDOE finansiere en del af GAN/STC's arbejde med udformningen af forskriftsdokumenterne. 10-12 dokumenter vil blive finansieret af USDOE.

Der er indført en meget nær samordning mellem USA og EU om dette specifikke emne, som vil forhindre dobbeltarbejde, og sikre fuld komplementaritet. Der vil blive fulgt samme fremgangsmåder ved indgåelsen af kontrakter om arbejdet med GAN/STC.

7. Nødvendige midler

Ifølge USA's vurdering er GAN's arbejdskraftsbehov på gennemsnitligt ca. otte mandmåneder til at udforme ét dokument, herunder første udformning og indsættelse af bemærkninger. Der kan desuden blive tale om indirekte omkostninger til sekretariat og ledelse. Dette tal er kun et overslag og afhænger af hvert enkelt dokuments rækkevidde.

EU vil finansiere 12-16 dokumenter eller flere, hvis det skønnes nødvendigt.

EU skal også finansiere den eller de udvalgte EU-myndigheders gennemgang af 38 dokumenter. Gennemgangen vil gennemsnitligt kræve 2 manduger.

De dokumenter, som GAN/STC udarbejder, vil være på russisk. Det vil være nødvendigt at oversætte dem til engelsk.

Det vil også kunne være nødvendigt med nogle møder og tilsvarende rejseomkostninger for at afklare specifikke punkter.

8. Finansielt referencebeløb til dækning af omkostningerne ved projektet

Budget: 1300000 EUR.

Dette beløb skulle dække afslutningen af arbejdet med udarbejdelse, gennemgang og ikraftsættelse af de 38 forskrifter, der foreslås af GAN, forudsat at USA og Rusland finansierer deres del som forventet.

Et mere detaljeret kommissorium vil blive forhandlet med de forskellige involverede kontrahenter.

BILAG II

STØTTE TIL UNDERSØGELSER OG FORSØG VEDRØRENDE DEMONSTRATION AF OG DRIFTSTILLADELSE FOR BRÆNDSEL AF BLANDEDE OXIDER (MOX)

1. Beskrivelse

1.1. Baggrund

I henhold til regeringsaftalen mellem USA og Rusland af september 2000 skal hver part træffe foranstaltninger til disponering af 34 tons våbenplutonium. Den Russiske Føderation har erklæret, at den agter at overholde sine forpligtelser ved at omdanne våbenplutonium til MOX-brændsel til reaktorer. Før dette kan ske, skal der gennemføres en række undersøgelser og forsøg til påvisning af gennemførligheden og som grundlag for tilladelsesprocessen.

Det samlede MOX-demonstrationsprogram er udarbejdet af Bochvar-instituttet og blev godkendt af Minatom den 16. oktober 2000 og accepteret af sikkerhedsmyndigheden Gosatomnadzor (GAN) ved hr. Dmitriev den 18. oktober 2000. Den russiske part har anslået udgifterne til dette program til 33000000 USD.

Det er foreslået, at EU fortsat koncentrerer sig om to nødvendige undersøgelser og forsøg:

Den første af disse undersøgelser omfatter prøvning af de tre LTA'er (lead test fuel assemblies) i en russisk VVER-reaktor (Balakovo). Da denne undersøgelse er koncentreret om brændselsaspekterne indtil tre LTA'er, kaldes den også "3 LTA-programmet".

Den anden EU-undersøgelse vedrører reaktoraspekterne, herunder de undersøgelser og forsøg, der er nødvendige for at validere de beregningskoder, der anvendes ved sikkerhedsanalyser.

Begge disse programmer er absolut nødvendige for at gennemføre våbenplutoniumdisponeringsopgaven til tiden og er nødvendige skridt med henblik på sikkerhed for og tilladelse til brug af MOX-brændsel i russiske reaktorer.

I henhold til EU's fælles aktion 1999/878/FUSP er der afsat 1300000 EUR til iværksættelse af disse programmer.

- Der blev afsat 1000000 EUR til finansiering af konstruktion og opførelse af det forsøgsanlæg, der er nødvendigt for at udføre testene til validering af de beregningskoder, der skal anvendes til at påvise sikkerheden ved brugen af MOX i VVER. Afgørelsen om at gå i gang med denne del af projektet afhang dog af, at det ved en mindre forundersøgelse blev påvist, at der er behov for at bygge et sådant anlæg.

- Der er afsat 300000 EUR til finansiering af de allerførste skridt i det MOX-brændselsdemonstrationsprogram, som Bochvar har udviklet, med mulighed for at udvide det med flere skridt op til yderligere 1000000 EUR, hvis ovennævnte forsøgsanlæg skulle vise sig ikke at være påkrævet på dette tidlige stadium i forsøgsprogrammet.

Det foreslås i det nuværende projekt at fortsætte finansieringen af yderligere skridt i det af Bochvar udviklede MOX-demonstrationsprogram, som er godkendt af Minatom og accepteret af GAN. Gennemførelsen vil følge et af to mulige spor, alt efter om det vedtages, at der skal opføres et kritisk anlæg med henblik på at gennemføre de nødvendige forsøg.

En sikker og teknologisk forsvarlig gennemførelse af de russiske tilsagn i forbindelse med disponering af våbenplutonium er en prioritet i henhold til den fælles aktion. Dette projekt begrundes med, at det er nødvendigt i dette perspektiv. Projektet skal indledes straks for at overholde de destruktionstidsplaner, der er nævnt i aftalen mellem USA og Rusland fra september 2000.

Rådet vil i god tid blive underrettet om, hvorvidt projektet kan gennemføres som fastsat i punkt 2.2 i kommissoriet i fælles aktion 1999/878/FUSP, eller der vælges den alternative strategi, der er skitseret i bilag II til kontrakten mellem Europa-Kommissionen og det franske gennemførelsesorgan, på grundlag af en feasibility-undersøgelse.

1.2. Rækkevidden af de aktiviteter, der skal udføres under projektet

a) Hvis det kritiske anlæg til kodevalidering er nødvendigt og bruger de 1000000 EUR på 1999- og 2000-budgetterne, vil der blive brugt 300000 EUR fra 2000-budgettet til de tre første trin i "3 LTA-programmet". Det nuværende projekt på 1500000 EUR vil således supplere finansieringen af yderligere trin i "3 LTA-programmet".

De fastlagte trin i "3 LTA-programmet" dækker:

- Tekniske specifikationer for brændstofsamlingerne og udarbejdelsen af den tekniske dokumentation for udkastet til konstruktion af MOX-ampullerne og de korte stave.

- Teknisk dokumentation for den foreløbige konstruktion af MOX-ampullerne, teknisk dokumentation for den foreløbige konstruktion af de korte stave.

- Fastlæggelse af godkendelseskriterier for analyse af normale/unormale/tilfældige transienter.

- Udformning af strålingsprogram i MIR/BIGR-testreaktorerne.

- Udformning af program for forsøg efter stråling.

- Tekniske specifikationer for fabrikationen af kontrolstaven til VVER 1000.

- Fastlæggelse af reaktoranlæg og ændringer heri med henblik på nedsænkning af kontrolbrændselssamlingerne.

- Fremstilling af MOX-brændselsampuller og korte stave med henblik på bestråling heraf i MIR- og BIGR-reaktorerne.

- Modernisering af udstyret og ændring af den analytiske kontrolprocedure.

b) Hvis det kritiske anlæg til kodevalidering ikke bygges på dette stadium, forbeholdes 1300000 EUR på 1999- og 2000-budgetterne fuldstændig MOX-brændselsdemonstrationsprogrammet og finansierer flere trin i "3 LTA-programmet".

Dette projekt vil derefter finansiere følgende yderligere aktiviteter:

- Forberedelse af en facilitet til fremstilling af MOX-brændselspiller.

- Modernisering og forberedelse af en facilitet til fremstilling af ampuller og korte stave.

- Udvikling af tekniske specifikationer og konstruktion af et anlæg til fremstilling af kontrolbrændselsstave til 3 LTA'er.

- Udarbejdelse af dokumenter for at få tilladelserne.

- Udformning af tekniske specifikationer for fabrikationsområdet for piller og stave til VVER 1000.

- Udformning af tekniske specifikationer for udstyret.

- Konstruktion af udstyr og fabrikationsområde.

2. Målsætninger

Overordnet målsætning

At få plutoniumdestruktionskapaciteten i de russiske reaktorer yderligere udbygget på grundlag af resultaterne fra element 2 i plutoniumdisponeringsprojektet.

Projektformål

At få gennemført undersøgelser og forsøg til demonstration af gennemførligheden af plutoniumdisponering i form af MOX-brændsel til reaktorer, der skal forberede placeringen af tre LTA'er i en VVER-reaktor i Balakovo.

Der er under dette projekt udvalgt en række specifikke prioriterede skridt fra "3 LTA-programmet" under hensyn til tidsrammen for den nuværende fælles aktion 1999/878/FUSP (der udløber den 4. juni 2003).

Projektresultater

Resultater (f.eks. rapporter, installeret udstyr) af de forskellige aktiviteter, der er beskrevet i punkt 1.2.

3. Varighed

Aktiviteterne er udvalgt fra "3 LTA-programmet" for at gøre det muligt at gennemføre dem inden den 4. juni 2003, hvor fælles aktion 1999/878/FUSP udløber. Forudsat at den finansielle aftale mellem Europa-Kommissionen og gennemførelsesorganet undertegnes i anden halvdel af 2001, er den planlagte varighed for gennemførelsen af projektet 18 måneder.

Der vil blive foretaget en mellemliggende revision seks måneder efter tilkendelsen af den første gennemførelseskontrakt for at vurdere effektiviteten og om nødvendigt træffe korrigerende foranstaltninger.

4. Modtager

Den Russiske Føderations Minatom er projektets modtager. Minatom vil fra sin egen organisation udnævne en højt placeret officiel kontaktperson for projektet (finansieres ikke af projektet), der skal have tilstrækkelig kapacitet til og udtrykkeligt ansvar for at sikre et effektivt samarbejde med gennemførelsesorganet. Dette vil især lette adgangen til de oplysninger, der er nødvendige for en vellykket gennemførelse af projektet.

5. Den enhed, der skal foretage den materielle og finansielle gennemførelse

Dette projekt er en fortsættelse og udvidelse af det projekt, der blev finansieret under EU's budgetter for 1999 og 2000. Der foreslås samme gennemførelsesordning:

- En finansiel aftale mellem Europa-Kommissionen og det franske udenrigsministerium.

- Det franske udenrigsministerium overdrager den materielle og finansielle gennemførelse til CEA som gennemførelsesorgan.

- Kontrakter, som CEA tilkender efter de regler, der er beskrevet i finansieringsaftalen for 1999- og 2000-budgetterne. I tilfælde af frit udbud følges Europa-Kommissionens regler.

6. Tredjepartsbidragyder

CEA vil være ansvarlig for at sikre fuld sammenhæng og undgå overlapning med de aktiviteter, der finansieres under det trilaterale program mellem Frankrig, Tyskland og Rusland og det bilaterale program mellem USA og Rusland.

7. Nødvendige midler

De nærmere oplysninger om de nødvendige udgifter til arbejdskraft og udstyr vil først blive forelagt, når gennemførelsesorganet har foretaget en nøje gennemgang af de russiske tal. De tal, der anvendes på dette stadium, er skønnet af den russiske part.

8. Finansielt referencebeløb til dækning af omkostningerne ved aktionen

På grundlag af de russiske tal i "3 LTA-programmet" anslås projektet til 1500000 EUR, uanset om der er behov for et kritisk anlæg. Dette beløb supplerer de 1300000 EUR, der allerede er afsat under 1999- og 2000-budgetterne.

BILAG III

FEASIBILITY-UNDERSØGELSE PÅ SAMARBEJDSBASIS AF IMMOBILISERING AF RUSSISK AFFALD, DER INDEHOLDER VÅBENPLUTONIUM

1. Beskrivelse

1.1. Baggrund

Regeringsaftalen mellem USA og Rusland af september 2000 havde peget på de store udfordringer, der ligger i tilstedeværelsen af store forsyninger af våbenplutonium og disponeringen i denne forbindelse. USA planlægger at anvende en blanding af MOX-metoden og immobilisering for at behandle sin andel på 34 tons våbenplutonium. Den Russiske Føderation har erklæret, at den agter at anvende MOX-metoden til behandling af de første 34 tons, der skal behandles under aftalen mellem USA og Rusland. Det er klart, at teknologien vil spille en stor rolle i forbindelse med denne aftale. Den Russiske Føderation er interesseret i at udforske den bedst mulige anvendelse af immobiliseringsteknologien, forskellige teknologiske valgmuligheder samt måder og midler til at gøre disponeringen irreversibel. Der finder et vist samarbejde sted mellem russiske og tyske videnskabsmænd.

Europa-Kommissionens gruppe i forbindelse med den fælles aktion var vært for et forberedende projektudviklingsmøde den 19. april 2001 i Bruxelles med deltagelse af eksperter fra Tyskland (GRS), Belgien (Belgonucléaire og ONDRAF), Det Forenede Kongerige (UKAEA), Sverige (FOI) og Frankrig (CEA). Efter en introduktion ved Kommissionen gav den tyske repræsentant en kort redegørelse for de indledende drøftelser, der har fundet sted mellem tyske og russiske eksperter, og fremlagde et foreløbigt forslag til et eventuelt projekt, der bygger på disse bilaterale drøftelser. Det blev bemærket, at der er to kilder til russisk våbenplutoniumholdigt affald, der mest sandsynligt vil blive genstand for immobilisering, nemlig 1) slam og 2) affald som følge af produktionen af MOX-brændsel.

Slam: Ifølge russiske kilder er der i Den Russiske Føderation oplagret 15 tons affald/slam, der indeholder indtil 1,2 tons våbenplutonium, uran og andet materiale. EU vil kunne arbejde for mere præcist at bestemme indhold og form af dette affald som grundlag for udarbejdelsen af en disponeringsstrategi.

I denne forbindelse kan EU udføre en multiattribut-undersøgelse, der kan fastlægge den bedste valgmulighed på grundlag af vægtningsparametre som bl.a. miljøvirkning, spredningsfare og omkostninger.

MOX-affald: Både i den proces, der konverterer våbenplutonium fra metal til oxid, og i den proces, hvor der fremstilles MOX-brændsel, vil der blive produceret affald, der indeholder spor af våbenplutonium. Dette affald kan også immobiliseres.

Begrundelse

Disponering af våbenplutonium i Den Russiske Føderation er en prioritet for EU i henhold til den fælles aktion, og EU udfører en række undersøgelser og forsøg på dette område. Immobilisering vil sandsynligvis indgå i den fremtidige blanding af teknologier med henblik på plutoniumdisponering, især i forbindelse med slam og MOX-affald, og EU har en klar interesse i at gennemføre et projekt på dette område.

1.2. Rækkevidden af de aktiviteter, der skal udføres under projektet

Et projektmøde mellem EU-ekspertgruppen og russerne skal fastlægge, hvad der skal fokuseres på, og navnlig hvilken type affald der primært skal være omfattet af immobiliseringsundersøgelsen.

Hvis der er tale om slam:

Karakterisering af det plutoniumholdige slam (specificering af plutonium- og uranindhold og isotopsammensætning, indhold af fissionsprodukter, aktivitetsradius og strålingsniveau, fysisk og kemisk sammensætning osv.); karakterisering af tanke/beholdere (placering af oplagringslokaliteterne, oplagringstankenes/beholdernes type og antal, konstruktionskarakteristika, systemer med henblik på fjernelse af slam og rensning af tanke, nødvendig afskærmning osv.); feedback efter erfaringer med oplagring (potentiel kontamination på grund af lækage eller fejlbehandling, andre sikkerhedsrelaterede fænomener, specifikke tekniske kendetegn osv.); udvikling af en fremgangsmåde til udarbejdelse af en strategi for, hvordan dette affald skal håndteres (udvikle en model - multiattribut eller anden - der giver mulighed for at tage stilling til fordele og ulemper ved forskellige håndteringsmetoder, og vælge den bedste).

Hvis der er tale om MOX-affald:

Udveksling af information og foreløbig udformning af metoder og teknikker til at behandle affald fra konversionen og MOX-fabrikationsprocessen, der indeholder spor af våbenplutonium.

2. Mål

Overordnet mål

Den Russiske Føderation har øget sin kapacitet til spredningsresistent immobilisering af våbenplutonium gennem et første samarbejdsprojekt mellem EU-eksperter og russiske eksperter.

Projektets formål

Den Russiske Føderation har kapacitet til at anvende immobiliseringsmetoder og teknikker til spredningsresistent disponering af plutonium under overholdelse af sikkerheds- og miljøstandarder, der kan sammenlignes med dem, der gælder i Europa.

Projektets resultater

Et dokument, der rent faktisk anvendes af Den Russiske Føderation, indeholder en strategi for håndtering af plutoniumholdigt affald.

3. Varighed

Et år.

4. Modtager

Minatom i Rusland er projektets modtager. Minatom vil fra egne rækker udnævne en højt placeret officiel kontaktperson for projektet (finansieres ikke af projektet), der skal have den fornødne kapacitet til og det udtrykkelige ansvar for at sikre et effektivt samarbejde med gennemførelsesorganet. Dette vil navnlig lette adgangen til de oplysninger, der er nødvendige for en vellykket gennemførelse af projektet.

5. Enhed, der står for den materielle og finansielle udførelse af projektet

Gennem en bilateral aftale mellem Tyskland og Den Russiske Føderation (skal bekræftes).

Medlemmerne af EU-ekspertgruppen vedrørende immobilisering forventes at spille rollen enten som kontrahent eller kollektivt som projektstyringsgruppe.

6. Tredjepartsbidragyder

Der er allerede udført nogle undersøgelser på immobiliseringsområdet af eksperter fra USA og Rusland. Disse undersøgelser vil blive analyseret ved projektets start.

Den Internationale Atomenergiorganisations (IAEA) kontakt- og ekspertgruppe vedrørende affaldsanlæg har indsamlet en mængde oplysninger om radioaktivt affald i Den Russiske Føderation. Der vil også blive taget kontakt hertil.

Hvis der er tale om MOX-affald, vil der blive sikret komplementaritet med de igangværende projekter under aftalen mellem Frankrig, Tyskland og Den Russiske Føderation vedrørende udvikling og udformning af teknologier i forbindelse med konversions- og MOX-fabrikationsfaciliteter.

7. Nødvendige midler

Finansiering af møder

EU-kontrahent: 6 mandmåneder.

Russiske aktører: 2 mandår.

8. Finansielt referencebeløb til dækning af omkostningerne i forbindelse med aktionen

Budget: 400000 EUR.

BILAG IV

STØTTE TIL DET RUSSISKE AMMUNITIONSAGENTUR (RAA) MED HENBLIK PÅ AT OPFYLDE DEN RUSSISKE FØDERATIONS ANSVAR UNDER KONVENTIONEN OM KEMISKE VÅBEN (CWC)

1. Beskrivelse

1.1. Baggrund

Det Russiske Ammunitionsagentur (RAA) overtog i oktober 2000 ansvaret for tilintetgørelse af kemiske våben fra forsvarsministeriet. I henhold til CWC-konventionen skal de 40000 tons kemikalier til brug i kemiske våben, der er oplagret i Den Russiske Føderation, være totalt tilintetgjort inden 2007, med mulighed for forlængelse med fem år indtil 2012. De samlede udgifter til dette er skønsmæssigt anslået til omkring 6 mia. USD.

Indtil nu er kun anlægget i Gorny under opførelse. Det realistiske starttidspunkt er slutningen af 2002. I Shchuch'ye er planlægningen i gang, men opførelsen af destruktionsanlægget er endnu ikke påbegyndt. USA's finansiering af Shchuch'ye blev indefrosset af Kongressen i 1999, indtil forskellige betingelser er overholdt, herunder sikring af et positivt resultat af hele projektet, herunder forbedring af ledelseskapaciteten ved det ansvarlige russiske agentur og øget medfinansiering fra Den Russiske Føderations og fra andre staters side.

Indtil nu har støtten fra Europa været begrænset i sammenligning med de tal, der har været nævnt for USA. Der synes imidlertid at være en ny fremdrift fra europæisk side, men den er stadig begrænset i forhold til de samlede finansielle behov, der er nævnt ovenfor. Rusland har for 2001 afsat 100 mio. USD, hvilket er seks gange så meget som tidligere år og mere end, hvad USA's Kongres har sat som betingelse for at omgøre sin beslutning om at indefryse midlerne til Shchuch'ye. I Rusland er der nedsat et statsligt udvalg vedrørende tilintetgørelse af kemiske våben under hr. Kirienkos ledelse, som skal lette koordinationen mellem organisationer på lokalt plan. Det skal støtte RAA, der har ansvaret for gennemførelsen.

RAA kommer til på et vanskeligt tidspunkt, hvor tidsfristerne i CWC ikke er opfyldt, og hvor det internationale samfund tager sin finansielle bistand op til fornyet overvejelse. Agenturet vil skulle opstille en både samlet og detaljeret oversigt over programmer og projekter, der er baseret på en teknisk og finansiel strategi, som er realistisk og troværdig. Det vil med hjælp fra det nyligt oprettede statslige udvalg skulle koordinere de russiske organisationer, der er involveret på føderalt, regionalt og lokalt plan. Det vil ligeledes skulle informere og kommunikere med det internationale samfund med henblik på at tilvejebringe eventuelle yderligere og mere betydelige finansielle bidrag, uden hvilke gennemførelsen af CWC i Den Russiske Føderation vil være i alvorlig fare.

1.2. Rækkevidden af de aktiviteter, der skal udføres under projektet

Ydelse af teknisk bistand til RAA for at hjælpe med at styrke dets kapacitet på to områder:

i) Interaktion med eksterne bidragydere

- koordination af de forskellige bistandsprojekter, som det internationale samfund tilbyder

- udmøntning af russiske prioriteter og planer for tilintetgørelse af kemiske våben i projekter og programdokumenter som grundlag for teknisk samarbejde med det internationale samfund og med anvendelse af moderne projektstyringsværktøjer til:

- målrettet programmering og planlægning

- realistisk omkostningsberegning og budgetopstilling

- program- og projektstyring.

ii) Kommunikation med lokale aktører:

- ydelse af bistand med hensyn til metoder og midler til kommunikation med offentligheden i de berørte områder i samarbejde med regionale og lokale myndigheder.

Bistanden vil have form af konsulentbistand på ovennævnte områder. Dette vil omfatte en uddannelsesfase, hvor hovedvægten er lagt på praktisk arbejde med konkrete programmer og projekter. Efter uddannelsesfasen vil der blive tildelt prioriterede opgaver til udvalgte ansatte i RAA. Konsulenten vil bistå med udførelsen af opgaverne. De udvalgte opgaver vil være direkte forbundet med prioriteterne i det russiske program. En af opgaverne vil være udarbejdelse af et dokument fra RAA, der præsenterer den overordnede fuldstændige planlægning og de samlede omkostninger for alle de aktiviteter, der skal udføres i Den Russiske Føderation med henblik på at opfylde af kravene i CWC-konventionen. Dette dokument vil udgøre et sagligt fælles grundlag for yderligere kontakter mellem RAA og det internationale samfund.

Behovet for egnede værktøjer til forbedring af RAA's kapacitet til programmering, planlægning, omkostningsberegning, budgetopstilling og kommunikation inden for det særlige område, som tilintetgørelse af kemiske våben udgør, vil blive evalueret af konsulentfirmaet. De vigtigste af disse værktøjer vil blive indkøbt og leveret.

2. Mål

Overordnet mål

RAA vil have påtaget sig sit ansvar for tilintetgørelse af kemiske våben i overensstemmelse med Ruslands forpligtelser som part i CWC-konventionen. Dermed vil projektet have styrket forvaltningen af tilintetgørelsesprocessen i Den Russiske Føderation.

Projektet hverken reducerer eller flytter Den Russiske Føderations eneansvar for gennemførelsen af CWC, men styrker derimod Den Russiske Føderations egen kapacitet til at påtage sig sit ansvar.

Projektet vil bidrage til at sikre effektiviteten af nuværende og kommende europæiske bistandsprojekter på dette område, gøre Europa mere synligt og øge forståelsen mellem Den Russiske Føderation og EU med hensyn til de russiske arbejdsmetoder for så vidt angår tilintetgørelse af kemiske våben. Projektet er derfor et perfekt supplement til EU's igangværende projekter på de lokaliteter, hvor der foregår tilintetgørelse af kemikalier, og svarer til målene for EU's fælles aktion 1999/878/FUSP.

Projektets formål

RAA skal øge sin kapacitet til interaktion med eksterne bidragydere og kommunikation med lokale aktører.

Projektets resultater

1) Et dokument, der indeholder en fuldstændig, overordnet planlægning og de samlede omkostninger ved gennemførelsen af Den Russiske Føderations forpligtelser i henhold til CWC for så vidt angår tilintetgørelse af kemiske våben.

2) RAA og dets ansatte er i stand til effektivt at udnytte deres værktøjer til programmering, planlægning, omkostningsberegning og budgetopstilling.

3. Varighed

Projektets planlagte varighed er et år.

Projektet forventes at starte i løbet af første kvartal 2002. Projektet skal være afsluttet på udløbsdatoen for fælles aktion 1999/878/FUSP (juni 2003).

Der vil blive foretaget en analyse af gennemførelsens effektivitet seks måneder efter projektets start. Denne skal føre til en beslutning om enten at fortsætte projektet eller omdefinere det.

4. Modtager

RAA er projektets modtager. Dets ansatte vil blive direkte involveret i gennemførelsen af projektet. RAA vil fra egne rækker udnævne en højt placeret officiel kontaktperson for projektet (finansieres ikke af projektet), der skal have den fornødne kapacitet og det udtrykkelige ansvar for at sikre et effektivt samarbejde med gennemførelsesorganet. Navnlig vil der blive sikret adgang til informationer og faciliteter, der er nødvendige for en vellykket gennemførelse af projektet.

5. Enhed, der står for den materielle og finansielle udførelse af projektet

Projektet gennemføres på grundlag af en finansiel aftale mellem Europa-Kommissionen og det svenske udenrigsministerium (skal bekræftes). Hvis det er nødvendigt, kan det svenske udenrigsministerium på eget ansvar delegere gennemførelsen til et svensk gennemførelsesorgan, der så vil være ansvarligt for den operative og finansielle udførelse. Arbejdet vil blive udliciteret til en kontrahent i EU, der er ekspert på området. EU-kontrahenten skal have kombineret ekspertise i analyse, organisation og ledelse af komplekse industriprojekter i Den Russiske Føderation samt specifik teknisk viden om den kemiske sektor. EU-kontrahenten skal være i stand til at kommunikere på russisk med sine modparter. EU-kontrahenten vil blive udvalgt på grundlag af et åbent udbud, der følger Europa-Kommissionens regler og procedurer for offentlige indkøb. EU-kontrahenten vil lade en del af arbejdet udføre som underleverance af lokale russiske eksperter på grundlag af en i forvejen aftalt arbejdsbeskrivelse (den tidligere nævnte opgave til deling) og projektplan (tidsplan med klar angivelse af, hvilke leverancer der udløser betalinger). De lokale eksperter kan komme fra RAA.

6. Nødvendige midler

Et 12 måneders budget for EU's tekniske bistand.

Fra russisk side skal der til projektet afsættes arbejdskraft svarende til tre fuldtidsbeskæftigede, som finansieres af EU-konsulenten (underleverance).

Den computerhardware og -software, der er nødvendig for at udføre opgaverne, skal defineres, indkøbes og i fuldt omfang anvendes under projektet. Udstyret vil blive overladt til RAA efter projektets afslutning.

Visse andre værktøjer, som der er begrundelse for at anskaffe, og som har høj prioritet, kan indkøbes inden for budgetrammen.

7. Finansielt referencegrundlag til dækning af omkostningerne i forbindelse med aktionen

Det anslåede budget er:

- 500000 EUR til arbejdskraft (EU-kontrahent og underkontrahenter)

- 200000 EUR til udstyr/værktøjer.

BILAG V

STØTTE TIL OPBYGNING AF INFRASTRUKTUR MED HENBLIK PÅ TILINTETGØRELSE AF NERVEGAS, DER ER OPLAGRET I SHCHUCH'YE

1. Beskrivelse

1.1. Baggrund

Det Russiske Ammunitionsagentur overtog i oktober 2000 ansvaret for tilintetgørelse af kemiske våben fra forsvarsministeriet. I henhold til konventionen om kemiske våben (CWC) skal de 40000 tons kemikalier til brug i kemiske våben, der er oplagret i Den Russiske Føderation, være totalt tilintetgjort inden 2007, med mulighed for forlængelse med fem år indtil 2012. De samlede udgifter til dette er anslået til omkring 6 mia. USD. Indtil nu er kun anlægget i Gorny under opførelse. Det realistiske starttidspunkt er slutningen af 2002. I Shchuch'ye er planlægningen i gang, men opførelsen af destruktionsanlægget er endnu ikke påbegyndt. USA's finansiering af Shchuch'ye blev indefrosset af kongressen i 1999, indtil forskellige betingelser er overholdt, herunder sikring af et vellykket resultat af hele projektet, herunder forbedring af ledelseskapaciteten ved det ansvarlige russiske agentur og øget medfinansiering fra Den Russiske Føderations og fra andre staters side.

Indtil nu har støtten fra Europa været begrænset i sammenligning med de tal, der har været nævnt for USA. Der synes imidlertid at være en ny fremdrift fra europæisk side, men den er stadig begrænset i forhold til de samlede finansielle behov, der er nævnt ovenfor. Rusland har for 2001 afsat 100 mio. USD, hvilket er seks gange så meget som tidligere år og mere end, hvad USA's Kongres har sat som betingelse for at omgøre sin beslutning om at indefryse midlerne til Shchuch'ye. I EU er Tyskland og Nederlandene på egen hånd og EU som sådan aktive i Gorny. Italien har indledt et projekt i Shchuch'ye, og Det Forenede Kongerige og Sverige samt EU har erklæret sig rede til at iværksætte et projekt på denne lokalitet, ikke mindst for at synliggøre tilstedeværelsen og øge effekten af den amerikansk-russiske indsats. EU vil iværksætte et projekt med henblik på den vigtige industrielle infrastruktur, der er nødvendig for tilintetgørelsen af kemiske våben i Shchuch'ye, for at supplere de aktiviteter, der finansieres af andre internationale aktører.

Situationen i Shchuch'ye

USA har været aktiv i Shchuch'ye i mange år og er ved at lægge sidste hånd på konstruktionsplanerne for anlægget til tilintetgørelse af nervegasser (hidtil bidraget med 229 mio. USD). Senere i foråret vil USA påbegynde selve opførelsen (pilotering, fundament osv.) på lokaliteten. USA har i samarbejde med de russiske myndigheder udfærdiget en liste over nødvendige infrastrukturprojekter (transport, gas, elektricitet, vand osv.), som er nødvendige for at drive destruktionsanlægget.

Visse andre lande har indtil nu støttet eller vil støtte Shchuch'ye-anlægget med forskellige industrielle infrastrukturprojekter, som er nødvendige for at drive destruktionsanlægget:

- Canada (tilskud til USA's finansiering af konstruktionsplaner samt en vej - 100000 USD)

- Italien (del af en gasrørledning - 7,7 mio. USD)

- Det Forenede Kongerige (el-/vandforsyning eller jernbane - ca. 12 mio. USD over tre år)

- Sverige (endnu ikke afgjort, måske et dedikeret telekommunikationssystem - bebudet 1 mio. USD)

- Danmark (120000 USD)

- Norge (tilskud til USA's finansiering - 1 mio. USD)

EU's projekt vil medvirke til at opbygge den vigtige industrielle infrastruktur, der er nødvendig for at kunne tilintetgøre kemiske våben i Shchuch'ye.

Begrundelse

Der er en række vægtige argumenter for, at EU bør udvide sine aktiviteter vedrørende tilintetgørelse af kemiske våben til også at omfatte anlægget i Shchuch'ye.

Gorny-anlægget indeholder gamle blistergasser (lewisit), der er oplagret i store beholdere. Dette er et vigtigt anlæg, da det bliver det første, hvor der kan iværksættes egentlig tilintetgørelse. Det er imidlertid overordentlig vigtigt, at de mere moderne kemiske nervegasser, der er oplagret i projektiler, også tilintetgøres, da de er mere relevante i henseende til spredningsrisiko. EU har i forbindelse med tilintetgørelse af moderne kemiske våben en klar interesse i at sørge for, at dette sker og synliggøres. Det ville være forkert af EU kun at koncentrere sig om forældede kemikalier, der ikke umiddelbart kan anvendes i våben.

Opførelsen af destruktionsanlæg på oplagringspladserne for kemiske våben i Gorny og Shchuch'ye har nu højeste prioritet fra russisk side. Gorny skal være et pilotanlæg for tilintetgørelse af gamle lewisit-forsyninger; det skal følges op af tilintetgørelse på det større anlæg i Kambarka. Derfor vil den internationale støtte nu blive rettet mod (i visse tilfælde omdirigeret til) disse to anlæg i overensstemmelse med de prioriteter, som Den Russiske Føderation har opstillet med henblik på at overholde sine internationale tilsagn og forpligtelser.

USA er desuden finansielt og teknisk stærkt involveret i Shchuch'ye. USA har imidlertid ikke mulighed for at fremskynde gennemførelsen af nødvendige infrastrukturprojekter, da de midler, som er bevilget af USA, er nøje forbeholdt projekter, der ligger inden for destruktionsanlæggets industrielle område (inden for hegnet), og således ikke kan anvendes til industrielle infrastrukturprojekter, der er nødvendige for, at destruktionsanlægget kan fungere. Hvis USA's støtte kan kombineres med EU's støtte, kan der opnås oplagte synergier. Endvidere bør EU også være synlig i forbindelse med tilintetgørelse af nervegas.

1.2. Rækkevidden af de aktiviteter, der skal udføres under projektet

EU forventes at medvirke til færdiggørelsen af et nødvendigt infrastrukturprojekt, så det bliver muligt at drive et destruktionsanlæg for nervegasser i Shchuch'ye. Det kunne være en vej, elektricitets- eller vandforsyning, en jernbane eller en rørledning.

- En 4 km lang vej til destruktionsanlægget vil blive bygget af EU som et selvstændigt projekt. Det forventes at komme til at koste 2450000 USD at bygge en sådan vej. Den Russiske Føderation og Italien har bemærket, at omkostningerne eventuelt kan nedbringes. Konstruktionsplanerne for vejanlægget foreligger og kan udføres af lokale firmaer.

- Via det britisk/russiske projekt vil EU kunne bidrage til elektricitets- og eller vandforsyningen eller til en jernbane til at transportere kemikalierne fra oplagringspladsen til destruktionsanlægget.

- Via det italiensk/russiske projekt vil EU kunne finansiere en stor del af olierørledningen, og resten vil blive finansieret af Italien og Den Russiske Føderation.

I dag er situationen med hensyn til aftaler med Den Russiske Føderation følgende:

- Italien har en rammeaftale om gennemførelsen, hvor den fulde gennemførelse er delegeret til det russiske forsvarsministerium.

- En aftale er under udarbejdelse mellem Det Forenede Kongerige og Det Russiske Ammunitionsagentur, men det kan tage nogen tid, før aftalen indgås.

2. Mål

Overordnet mål

Den Russiske Føderation har forøget sin kapacitet til at tilintetgøre kemiske våben. Projektet sikrer også EU en synlig tilstedeværelse sammen med visse medlemsstater på anlægget i Shchuch'ye. EU vil med gennemførelse af dette projekt være den eneste enhed, der er aktiv både i Gorny og Shchuch'ye og spiller en fremtrædende rolle for så vidt angår kemiske våben, bl.a. gennem det specifikke projekt med at støtte Det Russiske Ammunitionsagentur.

Projektets formål

At få opbygget et vigtigt støtteelement til infrastrukturen til et anlæg til tilintetgørelse af moderne kemikalier.

Projektets resultater

Anlæg af adgangsvej, levering/installation/afprøvning af el- eller vandforsyning eller jernbaneudstyr, konstruktion af en del af gasrørledningen.

3. Varighed

Med en forventet påbegyndelse af projektet i første halvår 2002 er varigheden på højst 18 måneder, idet projektet skal være afsluttet senest den 4. juni 2003, der er udløbsdatoen for fælles aktion 1999/878/FUSP.

4. Modtager

RAA er projektets modtager. RAA vil fra egne rækker udnævne en højt placeret officiel person (finansieres ikke af projektet) til at være kontaktperson for projektet, der skal have den fornødne kapacitet og det udtrykkelige ansvar for at sikre et effektivt samarbejde med gennemførelsesorganet. Dette vil lette adgangen til de oplysninger, der er nødvendige for en vellykket gennemførelse af projektet.

5. Enhed, der står for den materielle og finansielle udførelse af projektet

Hvis det er muligt, foretrækkes det, at Kommissionen undertegner en finansiel aftale med en medlemsstat, der har en eksisterende (eller forestående) bilateral aftale med Den Russiske Føderation om gennemførelse af et infrastrukturprojekt i Shchuch'ye.

Den pågældende medlemsstat udpeger et gennemførelsesorgan, der skal forvalte den materielle og finansielle gennemførelse af projektet efter Europa-Kommissionens regler og procedurer.

Arbejdet vil primært skulle udføres af russiske kontrahenter. Om nødvendigt kan den tekniske ledelse af arbejdet overdrages til en EU-kontrahent. Udstyr kan indkøbes i EU eller Den Russiske Føderation.

6. Tredjepartsbidragydere/-deltagere

Projektet vil blive gennemført i henhold til en finansieringsaftale mellem Europa-Kommissionen og Det Forenede Kongeriges Ministerium for Udenrigs- og Commonwealth-spørgsmål (endnu ikke bekræftet). Dette ministerium kan om nødvendigt overdrage gennemførelsen, med referat til ministeriet, til et britisk gennemførelsesorgan, der så får ansvaret for den operative og finansielle gennemførelse. Arbejdet overdrages til en specialiseret EU-kontrahent.

7. Nødvendige midler

Skal fastlægges nærmere i forhold til det valgte projekt.

8. Finansielt referencegrundlag til dækning af omkostningerne i forbindelse med projektet

>TABELPOSITION>